Document ID: 32012R0314

A BIZOTTSÁG 314/2012/EU VÉGREHAJTÁSI RENDELETE
(2012. április 12.)
az 555/2008/EK és a 436/2009/EK rendeletnek a borászati termékek fuvarozásához szükséges kísérőokmányok, valamint a borágazatban vezetendő nyilvántartások tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 121. cikke első bekezdésének k) és m) pontjára, 185a. cikkére, 185c. cikkének (3) bekezdésére, valamint 192. cikke (2) bekezdésére, összefüggésben a 4. cikkével,
mivel:
(1)
A borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és borágazat ellenőrzése tekintetében történő végrehajtására vonatkozó részletes szabályok megállapításáról szóló, 2008. június 27-i 555/2008/EK bizottsági rendelet (2) V. címe és különösen 82. cikke értelmében amennyiben valamely tagállam a borágazatra vonatkozó szabályok betartásának ellenőrzésére több illetékes szervet is kijelöl, ezek munkáját össze kell hangolnia. Ez az intézkedés a jövedéki adóra vonatkozó általános rendelkezésekről szóló, 2008. december 16-i 2008/118/EK tanácsi irányelvnek (3) megfelelően alkalmazott okmányoknak a borászati ágazatban történő használata következtében nem teszi lehetővé a különböző ellenőrző szervek munkájának a jövedéki termékek szállítása tekintetében történő összehangolására vonatkozó igények maradéktalan kielégítését. Indokolt többek között pontosan meghatározni azokat a tagállamok által meghozandó intézkedéseket, amelyek célja hozzáférés biztosítása a borágazatra vonatkozó szabályok betartásának ellenőrzése terén illetékes szervek számára a jövedéki termékeknek a 2008/118/EK irányelv és a 2008/118/EK tanácsi irányelvnek a jövedéki termékek jövedékiadó-felfüggesztéssel történő szállításához kapcsolódó számítógépes eljárások tekintetében történő végrehajtásáról szóló, 2009. július 24-i 684/2009/EK bizottsági rendelet (4) szerinti szállítására vonatkozó információkhoz. Helyénvaló figyelembe venni különösen a jövedéki termékek szállításának és felügyeletének számítógépesítéséről szóló, 2003. június 16-i 1152/2003/EK európai parlamenti és tanácsi határozat (5) által bevezetett jövedékitermék-szállítási és -felügyeleti rendszert.
(2)
Ezért az 555/2008/EK rendeletet módosítani kell oly módon, hogy gondoskodni kell az új rendelkezések fokozatos alkalmazásáról, elegendő időt biztosítva a tagállami közigazgatási hatóságok számára az ellenőrzések összehangolásával és az információkhoz való hozzáféréssel kapcsolatos intézkedések végrehajtására.
(3)
A 479/2008/EK tanácsi rendeletnek a szőlőkataszter, a kötelező bejelentések, a piaci felügyelethez szükséges információgyűjtés, a borászati termékek fuvarozásához szükséges kísérőokmányok, valamint a borágazatban vezetendő nyilvántartás tekintetében történő alkalmazására vonatkozó részletes szabályok megállapításáról szóló, 2009. május 26-i 436/2009/EK bizottsági rendelet (6) III. címe és különösen 21-31. cikke rendelkezéseket tartalmaz a borászati termékek fuvarozása tekintetében elfogadható kísérőokmányok jellegére vonatkozóan, és meghatározza az ezen okmányok nemzeti és uniós szinten, valamint kivitel esetén történő használatára vonatkozó szabályokat, valamint az oltalom alatt álló eredetmegjelöléssel (OEM) vagy oltalom alatt álló földrajzi jelzéssel (OFJ) ellátott borok származási bizonyítványának tanúsítására vonatkozó feltételeket. E rendelkezések mára részben elavultak, illetve nem vesznek figyelembe minden, az érintett kérdések kapcsán a 436/2009/EK rendelet hatálybalépése óta elfogadott uniós jogszabályok által bevezetett módosítást. Ez vonatkozik többek között a 2008/118/EK irányelv 21. cikkének (1) bekezdésében említett, a 684/2009/EK rendeletnek megfelelően kiállított elektronikus adminisztratív okmány 2011. január 1-je óta történő használatára, a termékeknek az Unió területéről való kiléptetéséhez kapcsolódó ellenőrzésekre vonatkozó alakiságok azon módosításaira, amelyeket az elektronikus eljárásoknak az uniós vámhatóságok általi általánossá tétele vont maga után, és végezetül az OEM-ekre, az OFJ-kre és a szüret évének vagy a borszőlőfajtának a feltüntetésére alkalmazandó szabályoknak a borágazatban 2009. január 1-je óta végrehajtott reformok nyomán bekövetkezett változásaira. Következésképpen szükség van az érintett cikkek módosítására, ideértve egyes elavulttá vált fogalommeghatározások elhagyását is.
(4)
Célszerű úgy rendelkezni, hogy a fentiekkel összefüggésben végrehajtott módosítások egyben azt is lehetővé tegyék, hogy a 436/2009/EK rendelet alapján a borászati termékek tekintetében elismert kísérőokmányok OEM vagy OFJ tanúsítására, illetve a szüreti év vagy a borszőlőfajta igazolására is alkalmasak legyenek, azokban az esetekben is, mikor a szóban forgó kísérőokmányokat a feladó állítja ki. E tekintetben indokolt megállapítani azokat a feltételeket, amelyek teljesülése esetén a kísérőokmányok hitelesnek minősülnek.
(5)
A 436/2009/EK rendelet elfogadása óta módosultak a termékeknek az uniós vámterületről történő kiléptetésére vonatkozó alakiságok. Ezen alakiságok elvégzése a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletben (7) meghatározott új feltételeknek megfelelően történik. Ezért indokolt az új feltételeknek megfelelően megállapítani a borászati termékeknek az uniós vámterületről való kivitelére és tényleges kiléptetésére alkalmazandó eljárási szabályokat, pontosan meghatározva többek között a feladó vagy annak megbízottja által teljesítendő kötelezettségeket.
(6)
Tekintettel arra, hogy a tagállamok olyan információs rendszereket léptettek működésbe, amelyek lehetővé teszik az automatizált információcserét, a palackozatlan borászati termékek fuvarozását illetően indokolt egyszerűsíteni a 436/2009/EK rendelet 29. cikkében előírt kötelezettségeket.
(7)
Az adott esettől függően harmadik országból vagy az Unióból származóként bejelentett és eredetileg valamely harmadik országba vagy a 2008/118/EK irányelv 5. cikkének (2) és (3) bekezdésében meghatározott területek valamelyikére feladott borászati termékeknek az Unió vámterületén történő szállítását illetően nincsenek részletesen meghatározva azok a szabályok, amelyek lehetővé teszik az érintett termékek származásának ellenőrzését. Indokolt előírni, hogy a kísérőokmánynak mely információkat kell tartalmaznia a származás ellenőrzésének lehetővé tétele érdekében.
(8)
Ezenkívül az egyértelműség kedvéért és az adminisztratív terhek csökkentése érdekében meg kell állapítani vagy pontosítani kell egyes, a 436/2009/EK rendeletben előírt kötelezettségek tartalmát, valamint egyszerűsíteni kell a kísérőokmányokon szerepeltetendő tanúsításokra és a gazdasági szereplők által a tagállamok és - adott esetben - harmadik országok illetékes szervei részére benyújtandó bizonyítékokra és dokumentumokra vonatkozó eljárásokat, különösen az OEM- és OFJ-tanúsítványok, valamint a szüreti év vagy a borszőlőfajta (borszőlőfajták) feltüntetésével forgalmazott borokra és borászati termékekre vonatkozó igazolások tekintetében; továbbá az átláthatóság és a nyomon követhetőség fokozása érdekében figyelembe kell venni a 479/2008/EK tanácsi rendeletnek a bizonyos borászati termékekre vonatkozó oltalom alatt álló eredetmegjelölések és földrajzi jelzések, hagyományos kifejezések, valamint e termékek címkézése és kiszerelése tekintetében történő végrehajtására vonatkozó egyes részletes szabályok megállapításáról szóló, 2009. július 14-i 607/2009/EK bizottsági rendelet (8) 18. cikkének megfelelően létrehozott és vezetett „E-Bacchus nyilvántartásban” az említett megjelölésekre vonatkozóan megadott hivatkozásokat.
(9)
Az adminisztratív terhek csökkentése érdekében célszerű eltörölni a 436/2009/EK rendelet 41. cikkében foglalt azon kötelezettséget, miszerint a szulfitok hozzáadását jelezni kell a nyilvántartásokban, mivel a szulfitok hozzáadására a bortermelés és -kezelés különböző szakaszaiban kerül sor, így a végleges szulfittartalom nem egyezik meg a feltüntetett szulfitmennyiséggel.
(10)
Az igazgatás hatékonyságának érdekében, valamint figyelembe véve a Bizottság által életbe léptetett információs rendszerek használata során felhalmozott tapasztalatokat, a fentieken túlmenően indokolt egyszerűsíteni és javítani a 436/2009/EK rendelet alapján a Bizottság által bizonyos információk kezelésére és rendelkezésre bocsátására alkalmazott módszert.
(11)
Ezért a 436/2009/EK rendeletet módosítani kell, ugyanakkor egyes rendelkezések alkalmazását indokolt későbbi időpontra halasztani, elegendő időt biztosítva a tagállamok számára az e rendelet rendelkezéseinek megfelelő kísérőokmányok és tanúsítási okmányok használatával kapcsolatos intézkedések végrehajtására.
(12)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 555/2008/EK rendelet módosítása
Az 555/2008/EK rendelet V. címének V. fejezete a következő 95a. cikkel egészül ki:
„95a. cikk
Az ellenőrzések összehangolása és az információkhoz való hozzáférés
A 436/2009/EK bizottsági rendelet (9) 24. cikke (1) bekezdése a) pontjának i. alpontjában említett kísérőokmányok használatával bonyolított fuvarozás ellenőrzése tekintetében a tagállamok legkésőbb 2014. március 1-jén meghozzák azokat az intézkedéseket, amelyek szükségesek ahhoz, hogy az e rendelet 82. cikkének (1) bekezdése alapján kijelölt illetékes szervek hozzáférjenek a 2008/118/EK tanácsi irányelv (10) 21. cikkében említett számítógépes rendszerben tárolt, az említett irányelv IV. fejezetében előírt rendszer keretében szállított borászati termékek fuvarozásával kapcsolatos információkhoz.
A 436/2009/EK rendelet 24. cikke (1) bekezdése a) pontjának ii. és iii. alpontjában említett kísérőokmányok használatával bonyolított fuvarozás ellenőrzése tekintetében a tagállamok legkésőbb 2014. március 1-jén meghozzák azokat az intézkedéseket, amelyek szükségesek ahhoz, hogy az e rendelet 82. cikkének (1) bekezdése alapján kijelölt illetékes szervek hozzáférjenek az e cikk első bekezdésében említettektől eltérő borászati termékek fuvarozásának ellenőrzése céljából létrehozott információs rendszerekben tárolt információkhoz.
Az első és a második bekezdésnek megfelelően szerzett információk e rendelet alkalmazásában kizárólag a borágazatra vonatkozó szabályozásban előírt specifikus ellenőrzések elvégzéséhez használhatók fel.
2. cikk
A 436/2009/EK rendelet módosítása
A 436/2009/EK rendelet a következőképpen módosul:
1.
A 21. cikk helyébe a következő szöveg lép:
„21. cikk
Tárgy és hatály
(1) E cím az 1234/2007/EK rendelet 185c. cikkének alkalmazására vonatkozó részletes szabályokat állapítja meg az említett rendelet I. mellékletének XII. részében megjelölt borászati termékek (a továbbiakban: a borászati termékek) tekintetében.
(2) E cím megállapítja a következőkre vonatkozó feltételeket:
a)
a borászati termékek szállítmányait kísérő okmányok (a továbbiakban: a kísérőokmányok) kiállítása és használata;
b)
az oltalom alatt álló eredetmegjelöléssel (OEM) vagy oltalom alatt álló földrajzi jelzéssel (OFJ) ellátott borok és részben erjedt mustok származási bizonyítványának, valamint az oltalom alatt álló eredetmegjelöléssel, illetve oltalom alatt álló földrajzi jelzéssel nem rendelkező, a szüreti év vagy a borszőlőfajta (borszőlőfajták) megjelölésével forgalmazott borokra és borászati termékekre vonatkozó igazolásoknak a kiállítása;
c)
nyilvántartások vezetése a foglalkozásuk gyakorlása céljából borászati termékeket tartó személyek által.”
2.
A 22. cikk d), e) és f) pontját el kell hagyni.
3.
A 23. és a 24. cikk helyébe a következő szöveg lép:
„23. cikk
Általános szabályok
Minden természetes vagy jogi személy, illetve az ilyen személyek bárminemű csoportosulása, akinek vagy amelynek a lakhelye vagy bejegyzett székhelye az Unió vámterületén található, és aki vagy amely borászati terméket szállít vagy szállíttat, köteles gondoskodni arról, hogy a szállítás lebonyolítására kísérőokmány használatával kerüljön sor.
A kísérőokmány csak egy szállításhoz használható fel.
A kísérőokmányt az illetékes hatóságok és szervek kérésére a szállítás egész időtartama alatt bármikor be kell tudni mutatni.
24. cikk
Elismert kísérőokmányok
(1) A következő okmányok ismerhetők el kísérőokmányként az e cikkben és a VI. mellékletben előírt feltételek mellett:
a)
a valamely tagállamon belül vagy tagállamok között szállított borászati termékek esetében, a b) pontban foglaltak sérelme nélkül:
i.
a 2008/118/EK tanácsi irányelv (11) 21. cikkének (6) bekezdésében vagy 26. cikke (1) bekezdésének a) pontjában említett okmányok valamelyike az Unió területén a jövedéki adó felfüggesztésével szállított jövedéki termékek tekintetében;
ii.
a 2008/118/EK irányelv 34. cikkének (1) bekezdésében említett, a 3649/92/EGK bizottsági rendeletnek (12) megfelelően kiállított és használt egyszerűsített kísérőokmány az Unió területén szállított jövedéki termékek tekintetében, a szállítás megkezdésének helye szerinti tagállamban való fogyasztásra bocsátást követően;
iii.
az alábbi dokumentumok valamelyike, a feladás helye szerinti tagállam által meghatározott feltételeknek megfelelően kiállítva, a jövedéki adó alól mentes termékek és a kisüzemi bortermelők által a 2008/118/EK irányelv 40. cikkének megfelelően feladott jövedéki termékek tekintetében:
-
amennyiben a tagállam alkalmaz valamilyen információs rendszert, az így kiállított elektronikus okmány kinyomtatott példánya vagy bármely egyéb olyan kereskedelmi dokumentum, amely egyértelműen beazonosítható módon feltünteti a szóban forgó rendszer által megadott egyedi adminisztratív hivatkozási kódot (MVV-kód),
-
amennyiben a tagállam nem alkalmaz információs rendszert, az illetékes szerv vagy a feladó által megadott MVV-kódot feltüntető adminisztratív vagy kereskedelmi okmány;
b)
a harmadik országba vagy a 2008/118/EK irányelv 5. cikkének (2) és (3) bekezdésében meghatározott területek valamelyikére feladott borászati termékek esetében az e bekezdés a) pontjának i. vagy iii. alpontjában említett dokumentumok valamelyike.
(2) Az (1) bekezdés a) pontjában említett kísérőokmányoknak vagy tartalmazniuk kell a VI. melléklet C. részében említett információkat, vagy lehetővé kell tenniük az illetékes hatóságok számára az ezen információkhoz való hozzáférést.
Amennyiben a szóban forgó okmányokban szerepel a 2008/118/EK irányelv 21. cikkének (2) bekezdésében említett számítógépes rendszer vagy a feladás helye szerinti tagállam által működésbe léptetett információs rendszer által megadott adminisztratív hivatkozási kód, az alkalmazott rendszernek tartalmaznia kell az e rendelet VI. mellékletének C. részében említett információkat.
(3) Az (1) bekezdés b) pontjában említett kísérőokmányoknak a VI. melléklet C. részében említett információkat kell tartalmazniuk.
(4) Az (1) bekezdés a) pontjának iii. alpontjában említett kísérőokmányok fejlécén szerepelnie kell az Unió logójának, az »Európai Unió« jelölésnek, a feladás helye szerinti tagállam nevének és a feladás helye szerinti tagállamot azonosító jelnek vagy logónak.
Az (1) bekezdés a) pontjának i. és ii. alpontjában említett kísérőokmányok tartalmazhatják az e bekezdés első albekezdésében említett elemeket.
(5) Az (1) bekezdéstől eltérve a tagállamok a kizárólag a saját területükön fuvarozott borászati termékek tekintetében más kísérőokmányokat is elismerhetnek, beleértve az egyszerűsített eljárásként előírt számítógépes eljárás keretében kiállított okmányokat is.
4.
A 26. cikk helyébe a következő szöveg lép:
„26. cikk
A kísérőokmány hitelessége
A kísérőokmány a következő feltételek teljesülése esetén minősül hitelesnek:
a)
a 2008/118/EK irányelv 21. cikkének (6) bekezdésében és az e rendelet 24. cikke (1) bekezdése a) pontja iii. alpontjának első francia bekezdésében említett okmányok használata esetén abban az esetben, ha a vonatkozó elektronikus adminisztratív okmány az alkalmazandó szabályoknak megfelelően van kiállítva;
b)
a 2008/118/EK irányelv 26. cikke (1) bekezdésének a) pontjában említett okmány használata esetén abban az esetben, ha a feladó betartja az említett (1) bekezdés rendelkezéseit;
c)
a feladás helye szerinti tagállam által az e rendelet 24. cikke (1) bekezdése a) pontjának ii. alpontjában említett okmány kiállítása céljából működésbe léptetett információs rendszer alkalmazásával, illetve a 24. cikk (5) bekezdése értelmében egyszerűsített eljárásként meghatározott számítógépes eljárás keretében kibocsátott okmány használata esetén abban az esetben, ha a vonatkozó elektronikus okmány az alkalmazandó szabályoknak megfelelően van kiállítva;
d)
minden egyéb esetben akkor minősül az okmány hitelesnek, ha a kísérőokmány eredeti példányának és egy másodpéldányának a hitelességét a szállítást megelőzően az alábbiak igazolják:
i.
a dátum, az illetékes szerv felelős tisztviselőjének aláírása és a szerv bélyegzője; vagy
ii.
a dátum, a feladó aláírása és az általa az adott esettől függően az okmányon elhelyezett alábbi bélyegző vagy bélyeg:
-
a VIII. mellékletben szereplő mintának megfelelő különleges bélyegző,
-
az illetékes hatóságok által előírt bélyeg, vagy
-
az illetékes hatóságok által jóváhagyott bélyegzőgép lenyomata.
Az első bekezdés d) pontjának ii. alpontjában említett különleges bélyegző, illetve hatóságilag előírt bélyeg előre rányomtatható a formanyomtatványokra, amennyiben a nyomtatást egy e célból jóváhagyott nyomda végzi el.”
5.
A 27. cikk a következőképpen módosul:
a)
Az (1) bekezdést el kell hagyni.
b)
A (2) bekezdés helyébe a következő szöveg lép:
„(2) A borászati termékeknek a 24. cikk (1) bekezdése a) pontjának i. alpontjában említett okmányok valamelyikének használatával bonyolított szállítása esetén az Unió vámterületéről történő kiléptetés bizonyítékát a 2008/118/EK irányelv 25. cikkében említett kiviteli elismervény képezi, amelyet a kiviteli vámhivatal állít ki a 2454/93/EGK bizottsági rendelet (13) 796e. cikkében meghatározott bizonyítékok alapján.
A borászati termékeknek a 24. cikk (1) bekezdése a) pontjának iii. alpontjában említett okmányok valamelyikének használatával bonyolított szállítása esetén az Unió vámterületéről történő kiléptetés bizonyítékát a 2454/93/EGK rendelet 796e. cikkének megfelelően kell kiállítani. Ebben az esetben a feladó vagy annak megbízottja bejegyzi a kísérőokmányba a 2454/93/EGK rendelet 796a. cikkében említett, a kiviteli vámhivatal által kiadott és az e rendelet IX. mellékletében szereplő megjegyzések valamelyikét tartalmazó kiviteli kísérőokmányra (a továbbiakban: EAD) vonatkozó hivatkozást.
c)
A (4) bekezdést el kell hagyni.
6.
A 28. cikket el kell hagyni.
7.
A 29., a 30. és a 31. cikk helyébe a következő szöveg lép:
„29. cikk
A palackozatlan borászati termékek szállítása
Palackozatlan borászati termékek szállítása esetén, és amennyiben a szállításra a számítógépes rendszer vagy valamely, a 24. cikk (2) bekezdésének második albekezdésében említett információs rendszer alkalmazása nélkül kerül sor, illetve ha az alkalmazott rendszer nem teszi lehetővé a kirakodási hely szerinti illetékes hatóság tájékoztatását, a feladó legkésőbb a szállítóeszköz indulásának időpontjában eljuttatja a kísérőokmány egy másolatát a berakodás helye szerint területileg illetékes hatósághoz, amely értesíti erről a kirakodás helye szerint területileg illetékes hatóságot.
Az első albekezdés a következő borászati termékekre alkalmazandó:
a)
az Unióból származó, 60 litert meghaladó mennyiségű alábbi termékekre:
i.
oltalom alatt álló eredetmegjelöléssel vagy oltalom alatt álló földrajzi jelzéssel ellátott borrá, illetve fajtaborrá vagy meghatározott évjáratú borrá történő feldolgozásra szánt, illetve ilyen borként való forgalmazás céljából történő palackozásra szánt bor;
ii.
részben erjedt szőlőmust;
iii.
sűrített szőlőmust (akár finomított, akár nem);
iv.
alkohol hozzáadásával fojtott friss szőlőmust;
v.
szőlőlé;
vi.
sűrített szőlőlé;
b)
az Unión kívülről származó, 60 litert meghaladó mennyiségű alábbi termékekre:
i.
friss szőlő (a csemegeszőlő kivételével);
ii.
szőlőmust;
iii.
sűrített szőlőmust;
iv.
részben erjedt szőlőmust;
v.
sűrített szőlőmust (akár finomított, akár nem);
vi.
alkohol hozzáadásával fojtott friss szőlőmust;
vii.
szőlőlé;
viii.
sűrített szőlőlé;
ix.
a 2204 KN-kód alá nem sorolt termékek készítéséhez használt likőrbor.
c)
az alábbi termékekre, függetlenül a származásuktól és a szállított mennyiségtől, a 25. cikkben említett kivételek sérelme nélkül:
i.
borseprő;
ii.
lepárlásra vagy más módon történő ipari feldolgozásra szánt szőlőtörköly;
iii.
törkölybor;
iv.
lepárlásra szánt avinált bor;
v.
az 1234/2007/EK rendelet 120a. cikkének alkalmazásában a tagállamok által kidolgozott osztályozásban a szüretelés helye szerinti közigazgatási egység tekintetében borszőlőfajtaként fel nem sorolt fajták szőlőjéből származó bor;
vi.
a közvetlen emberi fogyasztás céljára nem kínálható vagy szállítható termékek.
Az első bekezdéstől eltérve a tagállamok a kizárólag a saját területükön fuvarozott borászati termékek tekintetében az említett albekezdésben szereplőtől eltérő határidőket is megállapíthatnak.
30. cikk
A harmadik országból származó, szabad forgalomba bocsátott termékek szállítása
(1) A harmadik országból származó, szabad forgalomba bocsátott borászati terméknek az uniós vámterületen belüli fuvarozása esetén a kísérőokmány tartalmazza a következő információkat, vagy lehetővé teszi az illetékes szervek számára az ezen információkhoz való hozzáférést:
a)
az 555/2008/EK rendelet 43. cikkének megfelelően kiállított VI 1 okmány száma vagy a szállítmányt kísérő, a származási ország illetékes hatóságai által az említett rendelet 45. cikkében előírt feltételek mellett jóváhagyott és az Unió és a származási ország közötti kétoldalú kapcsolatok keretében elismert, a fent említett okmánnyal egyenértékű okmányra vonatkozó hivatkozások;
b)
a harmadik ország azon hatóságának neve és címe, amely az okmányt kiállította, vagy amely annak a termelő általi kiállítását engedélyezte;
c)
az okmány kiállításának dátuma.
(2) Az Unióból származó, eredetileg valamely harmadik országba vagy a 2008/118/EK irányelv 5. cikkének (2) és (3) bekezdésében meghatározott területek valamelyikére feladott borászati termékeknek az uniós vámterületen belüli szállítása esetén a kísérőokmány tartalmazza a következő információkat, vagy lehetővé teszi az illetékes szervek számára az ezen információkhoz való hozzáférést:
a)
az e rendelet 24. cikke (1) bekezdésének b) pontjában említett, az első alkalommal történő feladás alkalmával kiállított kísérőokmányra való hivatkozás; vagy
b)
az importőr által a termék származásának igazolására benyújtott és az Unióban való szabad forgalomba bocsátáskor az illetékes szerv által kielégítőnek ítélt egyéb igazoló dokumentumokra vonatkozó hivatkozások.
(3) A 2008/118/EK irányelv 21. cikkének (2) bekezdésében említett számítógépes rendszer, illetve a feladás helye szerinti tagállam által működésbe léptetett információs rendszer alkalmazása esetén az alkalmazott rendszernek tartalmaznia kell az e cikk (1) és (2) bekezdésében említett információkat.
31. cikk
Az oltalom alatt álló eredetmegjelölés és az oltalom alatt álló földrajzi jelzés tanúsítása, valamint a szüreti év és a borszőlőfajta (borszőlőfajták) igazolása
(1) A kísérőokmány a (2)-(6) bekezdésben előírt feltételek teljesülése esetén az oltalom alatt álló eredetmegjelölés vagy oltalom alatt álló földrajzi jelzés tanúsítására, illetve a szüreti év vagy a borszőlőfajta (borszőlőfajták) igazolására alkalmas okmánynak minősül.
(2) A feladás helye szerinti tagállam területére vagy egy másik tagállamba feladott borászati termékek esetében a kísérőokmánynak tartalmaznia kell a IXa. melléklet A. részében előírt vonatkozó információkat, vagy lehetővé kell tennie az illetékes szervek számára, hogy hozzáférjenek a szóban forgó információkhoz. E célra a IXa. melléklet B. részében szereplő megjegyzések valamelyikét kell használni.
A 2008/118/EK irányelv 21. cikkének (2) bekezdésében említett számítógépes rendszer, illetve a feladás helye szerinti tagállam által működésbe léptetett információs rendszer alkalmazása esetén az alkalmazott rendszernek tartalmaznia kell az e bekezdés első albekezdésében említett információkat.
(3) A harmadik országba kivitt borászati termékek esetében a kísérőokmánynak tartalmaznia kell a IXa. melléklet A. részében előírt vonatkozó információkat. E célra a IXa. melléklet B. részében szereplő megjegyzések valamelyikét kell használni. Ezt az okmányt - mint tanúsítványt, illetve igazolást - kérésre bármikor be kell tudni mutatni a tagállamok vagy a rendeltetési hely szerinti harmadik ország illetékes szerveinek.
(4) A harmadik országból behozott borászati termékek esetében a kísérőokmányban hivatkozni kell a származási országban kiállított tanúsítványra vagy igazolásra. Az említett tanúsítványt vagy igazolást kérésre a fuvarozás teljes időtartama alatt be kell tudni mutatni a tagállamok illetékes hatóságainak és szerveinek.
(5) Amennyiben a tagállamok a területükön előállított borászati termékek tekintetében kötelezővé tették az OEM- vagy OFJ-tanúsítványnak egy e célból kijelölt ellenőrző szerv általi kiállítását, a kísérőokmánynak tartalmaznia kell az adott tanúsítványra való hivatkozást, valamint az ellenőrző szerv nevét és - adott esetben - elektronikus címét. Ezek az információk a (2), illetve a (3) bekezdésben említett megjegyzés után szerepelnek.
(6) A feladó - nyilvántartásai vagy a szóban forgó termék előző szállítmányait kísérő okmányokban szereplő, igazolt információk alapján - tanúsítja a (2)-(5) bekezdésben előírt jelölések hitelességét.”
8.
A 39. cikk (1) bekezdése a következőképpen módosul:
a)
a d) pont helyébe a következő szöveg lép:
„d)
minden egyes, oltalom alatt álló eredetmegjelöléssel, illetve oltalom alatt álló földrajzi jelzéssel nem rendelkező borszőlőfajtából készült borról, valamint az ilyen borrá történő feldolgozásra vagy palackozásra szánt termékekről, feltüntetve az 1234/2007/EK rendelet 120a. cikke szerinti besorolásukra vonatkozó megfelelő hivatkozást;”
b)
a bekezdés szövege a következő új, e) ponttal egészül ki:
„e)
minden egyes, oltalom alatt álló eredetmegjelöléssel, illetve oltalom alatt álló földrajzi jelzéssel nem rendelkező borról, valamint a feldolgozásra vagy palackozásra szánt termékekről, a szüret évének feltüntetésével.”
9.
A 41. cikk (1) bekezdésének u) pontját el kell hagyni.
10.
A 49. cikk a következő bekezdéssel egészül ki:
„(4) A tagállamok 2013. január 1. előtt közlik a Bizottsággal azokat a feltételeket, amelyeket a 24. cikk (1) bekezdésének b) pontjában említett kísérőokmány kiállítására alkalmaznak.”
11.
Az 50. cikk a következő új, (5) bekezdéssel egészül ki:
„(5) A Bizottság az információkat az általa létrehozott információs rendszereken keresztül továbbítja és teszi elérhetővé az e rendelet által érintett hatóságok, szervek és személyek, valamint - adott esetben - a nyilvánosság számára.
Az információs rendszerekhez való hozzáférésre vonatkozó gyakorlati szabályokat a IXb. melléklet tartalmazza.”
12.
A VI. melléklet e rendelet I. mellékletének megfelelően módosul.
13.
A VII. mellékletet el kell hagyni.
14.
A VIII. és a IX. melléklet helyébe e rendelet II. mellékletének szövege lép.
15.
A rendelet a IXa. és a IXb. melléklettel egészül ki, amelyek szövegét e rendelet III. melléklete tartalmazza.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
A 436/2009/EK rendelet 24. cikke (1) bekezdésének b) pontja és 31. cikke az e rendelet 2. cikke által módosított változatban 2013. január 1-jétől alkalmazandó.
A tagállamok által az e rendelet hatálybalépésének időpontja előtt meghatározott feltételeknek megfelelően kiállított kísérőokmányok 2013. augusztus 1-jéig továbbra is használhatók.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. április 12-én.

Labels: 2
17
8
3
6
12